Virallinen lehti nro C 348 , 03/12/1999 s. 0088



KIRJALLINEN KYSYMYS E-0505/99 esittäjä(t): Ursula Stenzel (PPE) komissiolle (8. maaliskuuta 1999) Aihe: Avoimet kilpailut Euroopan komissio järjesti viime vuonna Itävallan kansalaisille tarkoitetun yleisen hallinnon ja julkishallinnon alojen johtavien hallintovirkamiesten (A4/A5) avoimen kilpailun KOM/A/3/98 (EYVL C 30A). Voiko komissio kertoa, kuinka monta itävaltalaista ilmoittautui 14. maaliskuuta 1998 mennessä edellä mainittuun kilpailuun, ja minkä vuoksi hakuaikaa pidennettiin? Vahvistaako komissio tiedon, että kilpailu muodostui ainoastaan yhdestä haastattelusta? Kuinka moni alkuperäisistä hakijoista kutsuttiin tähän haastatteluun? Mitä tarkkoja perusteita, esim. työkokemus ja sen kesto sekä kielitaito, komissio käytti perusteina, joiden mukaan hakijat kutsuttiin haastatteluun? Kuinka monta hakijaa otettiin tämän haastattelun jälkeen varallaololuetteloon, ja kuinka moni on nimitetty virkaan? Voiko komissio vahvistaa, että yhtään muodollisesti vaatimukset täyttävää hakijaa ei suljettu pois haastattelusta? Voiko komissio kertoa varmasti, että kilpailun yhteydessä ei tapahtunut säännönvastaisuuksia? Komission jäsenen Erkki Liikasenkomission puolesta antama vastaus (13. huhtikuuta 1999) Komissio julkaisi(1) arvoisan kysyjän mainitseman kilpailun laatiakseen itävaltalaisia johtavia hallintovirkamiehiä (A5/A4) koskevan varallaololuettelon. Kilpailussa haettiin viiden eri alan asiantuntijoita: alat olivat yleishallinto, julkishallinto, oikeustiede, talous- ja tilastotiede sekä varainhoito ja tilintarkastus. Komissio halusi löytää korkeakoulutuksen saaneita erittäin päteviä henkilöitä, joilla olisi vähintään kahdentoista vuoden työkokemus ja jotka pystyisivät työskentelemään eri aloilla. Myöhemmin julkaistiin oikaisu(2), jossa ilmoitettiin, että työkokemuksena otettaisiin huomioon myös harjoittelu-, koulutus- ja täydennyskoulutusjaksot. Hakemusten jättämiselle asetettua määräaikaa, joka alun perin oli 13. maaliskuuta 1998, jatkettiin oikaisun vuoksi 27. maaliskuuta 1998 asti. Kilpailu KOM/A/3 perustui henkilöstösääntöjen 28 artiklan d alakohdan mukaisesti tutkintotodistuksiin ja suulliseen kokeeseen. Suullisen kokeen järjestämistä koskevat yksityiskohtaiset säännöt käyvät ilmi kilpailuilmoituksen kohdasta VII.1-2. Hakemusten jättämiselle asetettuun määräaikaan mennessä saatiin 602 hakemusta. Näiden perusteella vain 225 hakijaa täytti kaikki kilpailuilmoituksen kohdassa III.B mainitut edellytykset, ja näin ollen heidät hyväksyttiin kilpailun osanottajiksi. Henkilöstösääntöjen 30 artiklassa säädetään, että jokaista kilpailua varten nimetään valintalautakunta. Valintalautakunta vastaa yksin kilpailujen sisällöstä, hakijoiden arvioinnista ja varallaololuettelon laatimisesta. Kilpailuilmoituksen kohdassa IV.B.1-2 todetaan, että hakijat hyväksytään suulliseen kokeeseen parhaiden tutkintotodistusten perusteella. Valintalautakunta laati suulliseen kokeeseen pääsyä koskevat edellytykset kilpailussa vaaditun työkokemuksen luonteen ja painoarvon perusteella. Kilpailuun hyväksytyistä 225 hakijasta valintalautakunta otti suulliseen kilpailuun vertailevan selvityksen perusteella 82 hakijaa, joista 72 osallistui suulliseen kokeeseen. Kilpailuilmoituksen kohdan VIII mukaan valintalautakunta kirjasi suullisen kokeen perusteella varallaololuetteloon 44 parhaiten menestynyttä hakijaa. Näistä seitsemän osalta on vireillä palveluksenottomenettely. Kilpailun valintalautakunta on noudattanut kilpailuilmoituksessa esitettyjä edellytyksiä, eikä komissiolla ole aihetta epäillä, etteikö kilpailu olisi sujunut sääntöjen mukaisesti. (1) EYVL C 30, 28.1.1998. (2) EYVL C 58, 24.2.1998.